
Perduoti pagal panaudos sutartį asociacijai Vaikystės neįgaliųjų draugijai „Spindulėlis“  Šiaulių miesto savivaldybei  nuosavybės teise priklausančias 56,26 kv. m ploto negyvenamąsias patalpas, esančias Aušros al. 64, Šiauliuose. 

Turto perdavimą apsprendžia Lietuvos Respublikos valstybės ir savivaldybių turto valdymo, naudojimo ir disponavimo juo įstatymas ir Šiaulių miesto savivaldybei nuosavybės teise priklausančio ir patikėjimo teise valdomo turto perdavimo panaudos pagrindais laikinai neatlygintinai valdyti ir naudotis tvarkos aprašas, patvirtintas Šiaulių miesto savivaldybės tarybos 2021 m. rugsėjo 2 d. sprendimu Nr. T-370 „Dėl Šiaulių miesto savivaldybei nuosavybės teise priklausančio ir patikėjimo teise valdomo turto perdavimo panaudos pagrindais laikinai neatlygintinai valdyti ir naudotis tvarkos aprašo patvirtinimo“ ir Negyvenamųjų pastatų, patalpų ir statinių skirstymo komisijos pasiūlymai.

Vadovaujantis Lietuvos Respublikos valstybės ir savivaldybių turto valdymo, naudojimo ir disponavimo juo įstatymo (toliau – Įstatymas) 14 straipsnio 1 dalies 3 punktu, savivaldybių turtas gali būti perduodamas panaudos pagrindais laikinai neatlygintinai valdyti ir naudoti asociacijoms, tik šio straipsnio 2 dalyje nustatytiems veiklos tikslams.  Vaikystės neįgaliųjų draugija „Spindulėlis“ teikia pagalbą ir socialines paslaugas asmenims, dėl amžiaus, neįgalumo ar kitų socialinių problemų negalintiems pasirūpinti savo asmeniniu gyvenimu ir dalyvauti visuomenės gyvenime, teikia pagalbą, sietiną su užimtumo arba socialinės integracijos per vaikų ir suaugusiųjų neformalųjį švietimą ir kultūrinę veiklą ir atitinka 2 dalies 3 ir 5 punktus. 
Vaikystės neįgaliųjų draugija „Spindulėlis“ (toliau – Draugija) yra viešas ne pelno siekiantis, savanoriškas, savarankiškas juridinis asmuo – visuomeninė organizacija, kurios tikslas – atstovauti jos narių interesus ir juos ginti ar tenkinti viešuosius interesus. Draugija vienija 59 asmenis su negalia iš vaikystės, neskirstanti jų nei pagal ligų formas, nei pagal amžių. Draugijos valdyba nuo 1992 metų rūpinasi vaikystės neįgaliųjų likimu, jų tėvų, globėjų bei artimųjų padėtimi visuomenėje mažinant socialinę atskirtį, gerinant šeimų, kuriose auga negalią iš vaikystės turintis asmuo, gyvenimo kokybe. Draugystės veikla – viena iš lavinimo formų, padedančių įgyvendinti neformalaus užimtumo programą. 
Nuo 2000 metų Draugija pagal panaudos sutartį naudojosi lopšelio-darželio „Voveraitė“ patalpomis, esančiomis Saulės takas 7, Šiauliai. Panaudos sutarties terminas baigiasi 2024 m. kovo 21 d. Atsižvelgiant į tai, kad patalpos reikalingos pačiam lopšeliui-darželiui, juose bus rengiamos mokyklinio ugdymo patalpos, lopšelis-darželis „Voveraitė“ nuo 2023 m. rugpjūčio 1 d. nutraukia panaudos sutartį su Vaikystės neįgaliųjų draugija „Spindulėlis“.
Draugija yra asociacija ir jos vykdoma veikla atitinka kelis tikslus, nurodytus Įstatymo 14 str. 2 punkte. 
Sprendimo projekto 1 punktu siūloma suteikti pagal panaudos sutartį penkeriems metams 56,26 kv. m ploto negyvenamąsias patalpas Aušros al. 64, Šiauliuose, Vaikystės neįgaliųjų draugijos „Spindulėlis“ veiklai vykdyti.  
Priėmus sprendimą, galimos pasekmės (tiek teigiamos, tiek neigiamos).
Priėmus sprendimą neigiamų pasekmių nenumatoma. Teigiamos pasekmės – patalpos bus naudojamos tikslingai. 

Priėmus sprendimą, teisės aktai nekeičiami ir nepripažįstami negaliojančiais.

Sprendimo įgyvendinimui reikalingų priimti papildomų teisės aktų nenumatoma.

Biudžeto papildomų lėšų nereikės.

Sprendimą inicijuoja Šiaulių miesto savivaldybės administracija. Tiesioginis rengėjas – Turto valdymo skyriaus vyr. specialistė Leta Petraitienė, tel. (8 41) 596285.

Numatomo teisinio reguliavimo poveikio vertinimas neatliekamas, nes sprendimo projektu nėra numatoma reglamentuoti iki tol nereglamentuotus santykius ar iš esmės keisti teisinį reguliavimą. 

Sprendimo projekto antikorupcinis vertinimas nebuvo atliekamas, nes šis projektas nėra susijęs su atvejais, nurodytais Teisės aktų projektų antikorupcinio vertinimo taisyklėse.

